Bent Bøgsted (DF), 2010-02-23:
Det er altid et stort problem for forældre, når de mister et barn.
Nogle bliver ramt hårdere end andre, og nogle kommer hurtigere over det, så de kan komme på arbejde igen – selv om de aldrig kommer helt over det, men de kommer alligevel så hurtigt over det, at de kan passe deres arbejde ret hurtigt.
For andre tager det meget lang tid, før de er klar til at komme videre.
Derfor er der selvfølgelig et problem for forældrene, for hvordan skal man tackle den situation?
Jeg har oplevet, at både kvinder og mænd har været meget, meget lang tid, over et år, om at komme over sådan et tilfælde.
Derfor er det selvfølgelig positivt, at man med forslaget, som er en genfremsættelse fra 2007, ser på, hvordan man sikrer, at forældrene bedst muligt kan komme videre.
I Dansk Folkeparti har vi den indstilling, at vi gerne så, at forældrene havde en fælles pulje, hvor det var forældrene, der suverænt afgjorde, hvem der skulle have barsel.
Vi er ikke klar til at sige, at moderen skal have så lang tid og faderen så lang tid til at komme over det.
Om det er 14 uger til moderen og 14 uger til faderen, som forslaget går på, er vi ikke klar til at sige, men vi synes, at det skal være sådan, at forældrene suverænt afgør det.
Hvis forældrene finder ud af, at moderen gerne vil have det hele, skal hun egentlig have lov til det.
Det skal forældrene suverænt afgøre, og det er ikke det, der ligger i det forslag her.
Vi er i hvert fald i Dansk Folkeparti klar til at se på, om man kan lave en fælles pulje til forældrene, hvor det er forældrene selv, der afgør, hvem der skal have barsel, og ikke os herinde i Folketinget, der afgør det.
Vi ved også, at hvis der er behov for mere, er der mulighed for en sygemelding fra arbejdspladsen, så man kan pleje hinanden og pleje sit eget helbred, til man er klar til at komme ud på arbejdsmarkedet.
Der bliver sagt, at det er hårdt at miste et spædbarn.
Ja, det er meget hårdt, og det kender jeg alt til, men en anden problemstilling i det her er, at det også kan være hårdt at miste et barn på 2 år eller et barn på 10 år, og der er ikke i lovgivningen noget med, at man kan få ekstra fri, der må man melde sig syg.
Der er mange positive elementer i forslaget, men som sagt er det svært at afgøre, om det lige nøjagtig er 14 uger, der skal til, for at moderen kommer over det, og om det lige nøjagtig er 14 uger, der skal til, for at faderen kommer over det.
Det kan være, man har behov for at komme hurtigst muligt tilbage på arbejdsmarkedet.
Det kan være, at man selv synes, man bedst kommer over det, hvis man kommer ud blandt sine kollegaer på arbejdspladsen, passer sit arbejde og har nogle at snakke med i stedet for at gå hjemme.
På den måde kan man komme hurtigere videre i dagligdagen.
Det skal man også respektere.
Så derfor er Dansk Folkepartis klare holdning, at det er forældrene, der suverænt afgør, hvordan det skal være.
Som det er i dag, har EU fastsat, at moderen skal have 14 uger og faderen 2 uger.
I Dansk Folkeparti så vi gerne, at der var en fælles pulje, som EU ikke blandede sig i, men at det var forældrene, der suverænt afgjorde, hvem der skulle have barsel, på samme måde som barselorloven fungerer i dag, hvor det er forældrene, der bestemmer, hvem der skal holde barsel, hvor længe og hvornår.
Så vi kan ikke støtte forslaget, som det ligger, men vi er klar til at se på, om man kunne lave en fælles pulje til forældrene, som de selv disponerer over.